เจ๊เกียวฟ้องศาลปกครองเลิกมติจัดระเบียบรถตู้
สุจินดาส่งทนายฟ้องศาลปกครองเลิกมติบอร์ดขนส่งกลาง จัดระเบียบวินรถตู้นัดไต่สวน 24ก.พ.นี้
9 ก.พ. 2553

สุจินดาส่งทนายฟ้องศาลปกครองเลิกมติบอร์ดขนส่งกลาง จัดระเบียบวินรถตู้นัดไต่สวน 24ก.พ.นี้
นางสุจินดา เชิดชัย หรือเจ๊เกียว นายกสมาคมผู้ประกอบการรถยนต์โดยสาร (ผู้ฟ้องคดี) มอบอำนาจให้นายอุดม โปร่งฟ้า ทนายความยื่นฟ้อง รมว.คมนาคม และพวกรวม 12 คน (ผู้ถูกฟ้องคดี) เพื่อขอให้ศาลมีคำสั่งเพิกถอนหรือยกเลิกมติของคณะกรรมการควบคุมการขนส่งทางบกกลางในการประชุมครั้งที่1/2553 ลงวันที่12 ม.ค.53 และในส่วนที่เกี่ยวกับ “การจัดระเบียบรถตู้ผิดกฎหมายทั้งหมด” และมีคำสั่งห้ามมิให้ผู้ถูกฟ้องคดีทั้งสิบสอง ดำเนินการในแนวทางการจัดระเบียบรถตู้ผิดกฎหมาย และมีคำสั่งให้ผู้ถูกฟ้องคดีทั้งสิบสองคน ดำเนินการตามกฎหมายกับรถตู้ผิดกฎหมายอย่างเด็ดขาด ทั้งนี้ขอให้ศาลไต่สวนฉุกเฉินและมีคำสั่งคุ้มครองชั่วคราว
นายอุดม กล่าวว่า ทางสมาคมฯ ได้คัดค้านการขึ้นทะเบียนรถตู้ที่ผิดกฎหมายมาตลอด และเห็นว่ามติของคณะกรรมการดังกล่าวไม่ชอบด้วยกฎหมาย เพราะเป็นการดึงคนผิดขึ้นมา เป็นการสวนทางกับนโยบายของรัฐบาลเช่นเดียวกับกรณีหวยบนดิน หากมีการปล่อยให้รถตู้ผิดกฎหมาย ออกมาวิ่งอาจเกิดการแย้งผู้โดยสาร อีกทั้งรถตู้ที่ได้รับการขึ้นทะเบียนบางคันก็ไม่ได้มาตรฐาน ทำให้ผู้โดยสารอาจจะไม่ได้รับความปลอดภัย อย่างไรก็ตามการที่จะนำรถตู้เข้ามาต้องมีการทำประชาพิจารณ์ เพื่อดูผลข้างเคียงเสียก่อน แต่มติของคณะกรรมการดังกล่าวนั้น ไม่มีการกระทำใดๆ ทำให้มองว่าเป็นการรวบรัดหาผลงานของรัฐบาล         
ทั้งนี้ ศาลพิจารณาคำร้องการขอไต่สวนฉุกเฉินแล้วเห็นว่า กรณีดังกล่าวยังไม่เป็นเหตุเพียงพอที่จะต้องไต่สวนฉุกเฉิน เนื่องจากว่ายังมีเวลาเพียงพอสำหรับการพิจารณา จึงนัดไต่สวนในวันที่ 24 ก.พ.นี้ เพื่อพิจารณาดูว่าสมควรจะออกมาตรการคุ้มครองชั่วคราวก่อนมีคำพิพากษาหรือไม่.